<classify> WAZIRI wa Elimu, Sayansi na Teknolojia, Profesa Joyce Ndalichako ameonya watumishi wa wizara yake wakiwemo wa idara ya ukaguzi wa shule, kuacha tabia ya kuomba rushwa kwa ajili ya kuwezesha usajili wa shule kwa wamiliki.Amesema kwamba hayuko tayari kulea wahalifu wa aina yoyote ndani ya wizara hiyo. Alitoa onyo hilo katika hotuba yake ya ufunguzi wa kikao kazi cha wadhibiti wakuu wa ubora wa shule kutoka kanda na wilaya nchini cha siku nne kilichoanza mkoani Morogoro juzi. Ndalichako alisema amekuwa akipokea malalamiko mengi kutoka kwa wateja, ambao ni wadau wa elimu, wanaolalamikia juu ya kuombwa rushwa na baadhi ya watumishi wa wizara hiyo, pale wanapohitaji kupata huduma.Alisema miongoni mwa maeneo yanayolalaimikiwa kuombwa rushwa ni katika usajili wa shule na utoaji wa taarifa zenye za ukaguzi zenye upendeleo kinyume na hali halisi ya shule. Kwa mujibu wa waziri huyo, baadhi ya watumishi wamekuwa wakishirikiana na watu kutoka nje ya wizara, hivyo kufanikisha kuendesha mtandao wa rushwa, jambo ambalo ni kinyume na maadili na matokeo yake kuichafua wizara kwenye jamii.Kutokana na kuwepo kwa mtandao huo, waziri huyo alisema wizara kwa kushirikiana na polisi, wamefanikiwa kuipata namba ya simu inayotumiwa kuwatapeli wadau wa elimu kwa kuomba rushwa kupitia namba hiyo.Hapa naomba niweke wazi, wizara yangu kwa kushirikiana na Polisi tunamsaka mtu mmoja anayejulikana kwa jina la Tonte Tonte mwenye simu iliyosajiliwa kwa namba 0655 -900230 kwa tuhuma ya kufanya utapeli kwa wadau wa elimu kwa kuomba rushwa kupitia namba hii na huyu jamaa amewaliza watu wengi, alisema Profesa Ndalichako.Alisema mtu huyo, ambaye hata jina lake la kiujanja ujanja, anaonekana ana ushirikiano wa karibu na wa moja kwa moja na baadhi ya watumishi waliopo wizarani, kutokana na kujua taarifa zote za siri za wizara na kutumia mwanya huyo kufanya utapeli bila wadau wa elimu kujua. Ndalichako alisema hivi sasa ofisi yake, ipo kwenye uchunguzi wa kina kuwasaka watumishi wasio waadilifu na waaminifu, wanaoshirikiana na mtandao wa kutapeli kwa ajili ya kuomba rushwa kutoka kwa wateja na wadau wa elimu.Profesa Ndalichako alisema watumishi waliopo kwenye mtandao huo, endapo watabainika watawajibishwa kwa kuchukuliwa hatua za kisheria kwa mujibu wa kanuni za utumishi wa umma . Kwa ukaguzi wa shule, Ndalichako aliwaagiza wakurugenzi wa ukaguzi wa shule na wa manunuzi na ugavi waliopo chini ya wizara hiyo, kukamilisha bajeti ya fedha mapema kwa ajili ya kupata fedha za ujenzi wa ofisi 100 za wadhibiti wakuu wa ubora wa shule Kanda na wilaya.  <topic>: KITAIFA 